Paġna IL-KUMMISSJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, Franza bagħtet applikazzjoni għal approvazzjoni ta' emenda mhux minuri, għall-ispeċifikazzjoni tal-prodott "Cidre de Normandie"/"Cidre normand" (IĠP) skont l-Artikolu 49(4) tar-Regolament (UE) Nru 1151/2012. Skont l-Artikolu 50 tar-Regolament (UE) Nru 1151/2012, il-Kummissjoni vvalutat l-applikazzjoni u kkonkludiet li tissodisfa r-rekwiżiti stabbiliti f'dak ir-Regolament. IDDEĊIDIET KIF ĠEJ: L-applikazzjoni għal approvazzjoni ta' emenda mhux minuri għall-ispeċifikazzjoni tal-prodott, kif imsemmi fl-ewwel subparagrafu tal-Artikolu 10(1) tar-Regolament ta' Implimentazzjoni (UE) Nru 668/2014, inkluż id-dokument uniku emendat u r-referenza għall-pubblikazzjoni tal-ispeċifikazzjoni tal-prodott rilevanti għall-isem irreġistrat "Cidre de Normandie"/"Cidre normand" (IĠP), tinsab fl-Anness ta' din id-Deċiżjoni. Magħmul fi Brussell, it-22 ta' Mejju 2019. Il-korp ta' protezzjoni u ġestjoni tas-sidru taħt l-Indikazzjoni Ġeografika Protetta Il-grupp huwa assoċjazzjoni regolata bil-liġi tal-1 ta' Lulju 1901. Hu magħmul minn produtturi tal-frott tas-sidru u minn proċessuri, u għalhekk huwa intitolat li jressaq applikazzjoni għal emenda. Isem il-prodott Deskrizzjoni tal-prodott Żona ġeografika Prova tal-oriġini Metodu ta' produzzjoni Rabta maż-żona ġeografika Oħrajn [Aġġornament tad-dettalji ta' kuntatt tad-dipartiment kompetenti tal-Istat Membru u tal-grupp applikant, tad-dettalji tal-korp ta' kontroll, tar-rekwiżiti nazzjonali, tal-annessi] Emenda għall-Ispeċifikazzjoni tal-Prodott ta' DOP jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012. Emenda għall-Ispeċifikazzjoni tal-Prodott ta' DOP jew IĠP irreġistrata li għaliha ma jkun ġie rreġistrat l-ebda Dokument Uniku (jew ekwivalenti) u li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012. Il-paragrafu "'Les cidres de Normandie' ġej mill-fermentazzjoni tal-most prodott mill-'frott tas-sidru' frisk, prodott u użat fin-Normandija" huwa sostitwit bi: "Is-'Cidre de Normandie'/'Cidre normand' huwa sidru effervexxenti li ġej mill-fermentazzjoni tal-most magħmul minn frott tas-sidru (tuffieħ tas-sidru jew lanġas tal-perry) frisk, prodott u użat fiż-żona ġeografika ddefinita skont din l-Ispeċifikazzjoni tal-Prodott". Din id-definizzjoni tispeċifika n-natura effervexxenti tas-sidru u l-fatt li jista' jiġi prodott biss mill-frott tas-sidru. Is-"Cidre de Normandie" minn dejjem kien ir-riżultat tal-użu esklussiv ta' frott tas-sidru minħabba l-imsaġar imħawla fiż-żona ġeografika. Din ir-restrizzjoni hija msemmija fil-paragrafu dwar il-materja prima tal-Ispeċifikazzjoni tal-Prodott fis-seħħ. Din il-kjarifika qiegħda tingħata fid-deskrizzjoni tal-prodott biex tneħħi kull ambigwità dwar il-preżenza ta' frott ieħor. Qed jiġi miżjud paragrafu li jiddefinixxi l-frott tas-sidru: dan huwa tuffieħ tas-sidru jew lanġas tal-perry li jipproduċi meraq li fih kontenut ta' tannini (polifenoli) b'mhux inqas minn 0,6 g/l ta' aċidi tanniċi totali, nattivi jew ossidizzati. L-Ispeċifikazzjoni tal-Prodott fis-seħħ tirreferi għal lista ta' varjetajiet ta' frott rakkomandat, li tinsab annessa. Din il-lista mhijiex eżawrjenti u l-varjetajiet tal-frott jinbidlu. Il-lista indikattiva tal-varjetajiet hija sostitwita minn definizzjoni tal-frott tas-sidru li huwa differenti mill-frott tal-ikel minħabba l-kontenut ta' tannini li fih. Il-paragrafi dwar il-preżentazzjoni tal-prodott tneħħew. Fil-fatt, l-ippakkjar imsemmi hu indikattiv u jirreferi biss għal dak l-aktar użat, u għalhekk il-preżentazzjonijiet kollha huma awtorizzati. Id-dispożizzjonijiet dwar il-materja prima tmexxew għall-parti "Deskrizzjoni tal-metodu ta' produzzjoni tal-prodott". L-aħħar paragrafu dwar l-istruttura tal-varjetajiet ta' masġar tan-Normandija huwa sostitwit bil-paragrafu li ġej: "Ir-rikkezza tal-għamla varjata tal-imsaġar tal-frott tippermetti li jkun hemm bilanċ bejn it-tipi differenti ta' varjetajiet taż-żona ġeografika. B'aktar minn terz taż-żoni b'tuffieħ morr u ħelu-u-morr, b'aktar minn terz b'tuffieħ ħelu, u l-bqija b'tuffieħ aċiduż u qares, il-produtturi tas-sidru jistgħu jaħdmu l-frott sakemm isibu t-taħlitiet l-aktar xierqa." Il-perċentwali tal-imsaġar tal-frott miżrugħin b'hekk tneħħew ("L-imsaġar tas-siġar kbar tal-frott huma essenzjalment magħmula minn varjetajiet ħelwin (44 %), u ħelwin-u-morri (37 %). L-imsaġar tas-siġar nani tal-frott il-ġodda jinkludu wkoll 60 % tal-varjetajiet ħelwin u ħelwin-u-morri"), peress li kienu jirriflettu parti mill-imsaġar tan-Normandija fi żmien partikolari, dik tal-imsaġar maħduma mill-operaturi tal-grupp li beda l-IĠP. Għalkemm il-bilanċ bażikament ma ġiex affettwat, dawn iċ-ċifri nbidlu. Dawn l-elementi tħassru minħabba l-aġġornament tad-dispożizzjonijiet previsti fir-regolamenti ġenerali nazzjonali u Ewropej, partikolarment f'dak li jirrigwarda l-addittivi alimentari. Il-paragrafi dwar il-karatteristiċi fiżiko-kimiċi u organolettiċi nkitbu mill-ġdid biex tingħata deskrizzjoni aktar mexxejja, li tiżgura l-koerenza tad-deskrizzjoni tal-prodott u tevita r-ripetizzjonijiet. B'hekk jifdal tliet kategoriji: il-karatteristiċi fiżiċi ewlenin, il-karatteristiċi kimiċi u l-karatteristiċi organolettiċi. Il-karatteristiċi fiżiko-kimiċi ewlenin tas-"Cidre de Normandie" jew "Cidre normand" huma speċifikati kif ġej: "jiġi ppreżentat fil-forma ta' xarba ċara jew imdardra, miksuba mill-fermentazzjoni tal-most estratt mit-tagħsir tal-polpa ta' frott tas-sidru biż-żieda tal-ilma jew mingħajr żieda tal-ilma. Ikun fih bżieżaq u ragħwa ħafifa." Dawn il-karatteristiċi huma msemmija fl-Ispeċifikazzjoni tal-Prodott fis-seħħ bħala karatteristiċi organolettiċi. Barra minn hekk, ġie miżjud li "Il-kwantitajiet destinati għall-użu industrijali u għall-produzzjoni tal-prodotti komposti jistgħu jitqiegħdu fis-suq mingħajr effervexxenza". Fil-fatt, is-sidru jista' jiġi użat għal skopijiet industrijali, bħal pereżempju biex isir il-ħall, jew fil-produzzjoni ta' prodotti komposti bħall-meraq. Minkejja li dan l-użu ma ssemmiex b'mod espliċitu fl-Ispeċifikazzjoni tal-Prodott fis-seħħ, l-użu tas-"Cidre de Normandie" mingħajr effervexxenza kien kostanti maż-żmien. Fir-rigward tal-karatteristiċi kimiċi tas-"Cidre de Normandie", inżammu biss it-tliet valuri fil-mira tal-qawwa alkoħolika totali minima skont il-volum, il-qawwa alkoħolika totali minima miksuba u l-kontenut massimu tal-aċidu volatili. Rigward il-qawwa alkoħolika totali minima skont il-volum, inżamm il-valur applikabbli għas-"Cidre de Normandie" kollu, 5,0 %, u tneħħa l-valur ta' 5,5 % għas-sidru "bouché" (magħluq bit-tapp tas-sufra). Il-valuri l-oħrajn (kontenut massimu ta' ħadid, kontenut massimu ta' etanal, kontenut massimu ta' dijossidu tal-kubrit totali) tneħħew peress li dawn jaqgħu taħt ir-regoli nazzjonali (id-Digriet 53-978 tat-30 ta' Settembru 1953) li japplikaw għas-sidru kollu u għaldaqstant mhumiex speċifiċi għas-"Cidre de Normandie". Il-karatteristiċi organolettiċi tas-"Cidre de Normandie" ma ġewx sostanzjalment mibdula, iżda l-paragrafi kkonċernati ġew magħquda biex jiffaċilitaw il-qari fil-paragrafu wieħed: "Is-"Cidre de Normandie" jew "Cidre normand" huwa kkaratterizzat minn aromi qawwija, imżewqa, l-aktar ta' frott (tuffieħ, ċitru, ħawħ, berquq...). Il-kulur tas-"Cidre de Normandie" jew "Cidre normand" ivarja minn "isfar ċar" sa "oranġjo skur". Is-sidru ta' lewn pjuttost skur huwa komuni, bil-lewn ġej f'dan il-każ mill-predominanza fit-taħlit tal-varjetajiet ta' frott għani f'polifenoli (ħelu, ħelu-u-morr...) li jossidizzaw, b'mod partikolari f'każ li l-polpa tiġi ffermentata. Is-"Cidre de Normandie" huwa magħruf għall-bilanċ tajjeb bejn it-togħma morra, qarsa u ħelwa." Il-formulazzjonijiet dwar l-aromi, it-togħmiet u l-kuluri jinkorporaw il-varjabbiltà naturali tas-sidru skont it-taħlita tagħhom: il-kliem deskrittiv jirrifletti l-firxa tal-paletta eżistenti, peress li ma jinstabux sistematikament u fl-istess ħin f'kull sidru. Id-dispożizzjonijiet l-oħrajn kollha mhux imsemmija qabel tneħħew (kontenut massimu ta' ħadid, ta' etanal, ta' dijossidu tal-kubrit u l-karatteristiċi partikolari skont it-tip ta' sidru kkunsidrat). Dawn jaqgħu fil-fatt taħt ir-regolamenti ġenerali applikabbli għas-sidru, li jiddefinixxu b'mod partikolari d-diversi tipi ta' sidru (bouché, ħelu, mhux ipproċessat, xott mezzan). Il-paragrafu "Is-'Cidres de Normandie' (sidru u most konċentrat) jiġu prodotti esklussivament fin-Normandija. 'In-Normandija' għandha tinftiehem bħala r-reġjun magħmul mid-dipartimenti li ġejjin" huwa sostitwit bi: "Il-qtugħ tal-frott tas-sidru u l-produzzjoni tas-'Cidre de Normandie', għajr l-ippakkjar, isiru fiż-żona ġeografika kkostitwita mill-muniċipalitajiet speċifikati hawn taħt. Fl-Ispeċifikazzjoni tal-Prodott fis-seħħ, id-definizzjoni taż-żona ġeografika tirreferi għal xi départements u cantons. Il-cantons qed jinbidlu bil-lista tal-muniċipalitajiet li jiffurmawhom għax dawn huma inqas suxxettibbli li jinbidlu fil-futur. Żdiedet mappa taż-żona ġeografika. Id-definizzjoni taż-żona ġeografika ma nbidlitx permezz ta' dawn il-modifiki. Il-paragrafu "Is-Cidres de Normandie jistgħu jkunu prodotti biss f'impjanti ta' produzzjoni li jinsabu fiż-żona ġeografika, ħlief għall-ippakkjar" tneħħa. Id-dispożizzjonijiet li fih jiddeskrivu l-fażijiet li jridu jsiru bilfors fiż-żona ġeografika u għaldaqstant ġew trasferiti fil-punt "Definizzjoni taż-żona ġeografika". B'mod ġenerali, il-parti "prova tal-oriġini" ġiet ikkompletata sabiex issaħħaħ it-traċċabbiltà tal-oriġini. Għalhekk ġie ppreċiżat li l-implimentazzjoni tat-traċċabbiltà mill-operaturi hija obbligatorja u l-operaturi jridu jidentifikaw ruħhom mal-grupp. Saru xi tibdiliet fil-paragrafi li ġejjin: Elementi dwar l-ippakkjar: il-paragrafu tneħħa peress li jinkludi obbligi ġenerali dwar it-tikkettar u mhux it-traċċabbiltà. Elementi dwar il-monitoraġġ tal-manifattura: il-kelma "manifattura" hija sostitwita bi "produzzjoni", li hija l-kelma ġusta fil-kuntest tal-produzzjoni tas-sidru. Il-kunċett ta' "skeda ta' manifattura" tneħħa peress li huwa tip ta' dokument li jista' jkun inkluż fis-sistema kontabilistika materjali li tippermetti l-monitoraġġ tal-informazzjoni korrispondenti. Il-kliem "minn reġjun ieħor minbarra n-Normandija" ġie sostitwit minn "minn barra ż-żona ġeografika" biex issir distinzjoni ċara bejn il-frott li jista' jservi għall-produzzjoni tas-"Cidre de Normandie" u frott ieħor. It-"titolu tal-moviment" jinbidel bin-"nota tal-kunsinna" għal kull wieħed mil-lottijiet ikkonsenjati. It-tip ta' frott għandu jiġi speċifikat f'din in-nota tal-kunsinna ("tip ta' frott tas-sidru"). B'hekk in-nota tal-kunsinna hija aktar preċiża. Manifattura (issa msemmija "Produzzjoni"): dan il-paragrafu ingħaqad mal-paragrafu dwar l-ippakkjar u d-distribuzzjoni. Il-kitba ġiet riveduta sabiex jiġu ċċarati d-dispożizzjonijiet: Il-kliem "id-dokumenti definiti hawn fuq" huwa sostitwit b'"il-kontabbiltà materjali". Apparti dak li jirrigwarda t-traċċabbiltà, l-elementi tal-paragrafu "L-ippakkjar u d-distribuzzjoni" tneħħew peress li kienu jirrigwardaw l-ippakkjar, fażi li mhux bilfors issir fiż-żona ġeografika. Żdiedet dispożizzjoni dwar id-dikjarazzjoni tal-kwantitajiet prodotti kif ukoll dwar l-obbligu li jinżammu reġistri għall-produtturi tal-frott tas-sidru (fejn jinsabu l-irqajja' tal-art, il-varjetajiet korrispondenti, id-distinzjoni bejn il-kategoriji tal-frott tas-sidru u l-frott li jittiekel), u kontabbiltà materjali jew kwalunkwe dokument ta' kontabbiltà ekwivalenti għall-operaturi l-oħra (dħul u ħruġ tal-frott tas-sidru, tal-most jew tal-most konċentrat, u tas-sidru). Żdiedet dijagramma sommarja tat-traċċabbiltà fil-forma ta' tabella. Dan il-paragrafu ġie miżjud fid-deskrizzjoni tal-metodu ta' produzzjoni. Dan jinkludi l-elementi li jinsabu fil-parti "deskrizzjoni tal-prodott" tal-Ispeċifikazzjoni tal-Prodott fis-seħħ (kategoriji ta' varjetajiet ta' frott tas-sidru skont il-karatteristiċi tiegħu - kontenut ta' tannini, aċidità). Ir-referenza għal-lista ta' varjetajiet tal-frott tas-sidru rakkomandat qiegħda tinbidel bid-definizzjoni tal-frott tas-sidru (tuffieħ u lanġas li jipproduċu meraq b'kontenut ta' tannini (polifenoli) mhux inqas minn 0,6 g/l ta' aċidi tanniċi totali, nattivi jew ossidizzati). Il-produzzjoni tas-"Cidre de Normandie" hija kkaratterizzata mill-użu ta' diversità kbira ta' varjetajiet ta' frott tas-sidru u ta' togħmiet addizzjonali. Dawn il-varjetajiet jidhru biss parzjalment fl-Ispeċifikazzjoni tal-Prodott fis-seħħ f'lista ta' varjetajiet "rakkomandati", li hija restrittiva u ftit li xejn koerenti. Pereżempju, il-varjetajiet rakkomandati skont id-Digrieti tal-20 ta' April 1967 u tat-30 ta' Mejju 1980, li kollha jaqgħu taħt id-definizzjoni speċifika tal-materja prima, ma jidhrux kollha f'din il-lista. Bl-istess mod, xi varjetajiet tradizzjonali lokali ma tniżżlux lanqas, minkejja li hemm ħafna minnhom. Għal raġunijiet ta' koerenza u eżattezza u minħabba d-diffikultà biex jiġu stabbiliti listi ta' varjetajiet li jkunu eżawrjenti, inżamm il-kriterju analitiku li jiddistingwi l-frott tas-sidru frisk. It-tannini huma waħda mill-karatteristiċi tal-frott tas-sidru li, flimkien mal-aċidità, jintużaw biex jikklassifikaw il-varjetajiet skont il-gruppi ta' togħma għal skopijiet ta' taħlit. Għalhekk, fit-taħlita ddefinita, il-varjetajiet tal-frott tas-sidru nqasmu tipikament skont 5 kategoriji biex il-produtturi tas-sidru jkunu jistgħu jikklassifikawhom. F'dan ir-rigward, fis-sentenza: "Il-varjetajiet tal-frott tas-sidru huma kklassifikati f'6 kategoriji li l-prinċipali fosthom huma s-segwenti", iċ-ċifra 6 nbidlet f'5 sabiex jiġi kkoreġut l-iżball klerikali. L-istadji tal-produzzjoni: Fil-paragrafu dwar "it-taħlit u l-għasir tal-frott", żdied li l-frott tas-sidru li ġej miż-żona ġeografika tal-IĠP għandu jkun nadif meta jidħol fil-katina tal-ipproċessar. Dan ir-rekwiżit huwa marbut mat-tħassir tal-obbligu tal-ħasil tal-frott; il-ħasil mhuwiex meħtieġ fil-każ ta' frott maqtugħ bl-idejn u/jew li ma jmissx mal-art. Fil-paragrafu "Iċċarar ta' wara l-fermentazzjoni", il-metodi elenkati (purifikazzjoni, estrazzjoni tal-pektina, proċessi ta' separazzjoni...) ġew sostitwiti mill-"prattiki u t-trattamenti awtorizzati u stabbiliti bl-użu". Fil-fatt, il-proċessi kollha elenkati mhumiex sistematikament obbligatorji. It-twettiq ta' dawn il-proċessi jiddependi fuq l-għarfien tal-operaturi. Fil-paragrafu "Il-fermentazzjoni", il-prattiki awtorizzati (it-taħlit, iż-żieda ta' ħlewwa, l-użu taz-zokkor għas-sidru bouché) tneħħew għaliex diġà jaqgħu taħt il-leġiżlazzjoni ġenerali. Fil-paragrafu "Iċċarar wara l-fermentazzjoni", qed jiġi speċifikat li t-tgħaqqid jiġi segwit "jew le" b'ċentrifugazzjoni u/jew filtrazzjoni. Iċ-ċentrifugazzjoni u l-filtrazzjoni għandhom rispettivament l-għan li jħaffu d-depożitu tal-partiċelli sospiżi u li jżommuhom sabiex jinkiseb prodott aktar ċar. Dawn il-proċessi jaffettwaw id-dehra tas-sidru iżda mhux it-togħma tiegħu. Għalhekk il-fatt li jkunu magħmula fakultattivi wara li jsir it-tgħaqqid m'għandux effett daqshekk kbir fuq il-prodott. Fit-titolu tal-paragrafu "Il-formazzjoni tar-ragħwa jew il-karbonizzazzjoni", il-kelma "karbonizzazzjoni" tinbidel b'"gassifikazzjoni". Il-gassifikazzjoni hija diġà awtorizzata fl-Ispeċifikazzjoni tal-Prodott fis-seħħ. Id-dispożizzjonijiet dwar l-ippakkjar u l-ħażna tneħħew billi ma jimponux restrizzjonijiet partikolari. Żdiedet tabella fil-qosor tal-ħajja tal-prodott li tiġbor l-istadji differenti tal-produzzjoni tas-"Cidre de Normandie"/"Cidre normand". It-taqsima "Rabta kawżali" ġiet organizzata fi tliet partijiet biex jiġu definiti aħjar l-ispeċifiċitajiet taż-żona ġeografika, l-ispeċifiċitajiet tal-prodott u r-rabta kawżali. Dawn huma emendi testwali li ma jinkludux bidliet sostantivi. L-elementi speċifiċi tat-tikkettar huma limitati għall-isem tax-xarba li huwa: "Cidre de Normandie"/"Cidre normand". Id-dispożizzjonijiet l-oħrajn li jinsabu f'dan il-paragrafu fl-Ispeċifikazzjoni tal-Prodott fis-seħħ tneħħew. Ħafna minnhom jaqgħu taħt il-leġiżlazzjoni ġenerali applikabbli għas-sidru (dettalji fakultattivi dwar is-sidru bouché, il-meraq pur, l-effervexxenza naturali, il-formazzjoni tar-ragħwa naturali...), jew jappartjenu għal kategorija ta' prodotti usa' (iċ-ċertifikazzjoni tal-konformità). Dispożizzjonijiet oħra mhumiex vinkolanti (il-possibbiltà li l-konsumatur jiġi infurmat dwar in-natura, l-oriġini, il-produzzjoni, l-ispeċifiċitajiet u l-karatteristiċi organolettiċi tal-prodott). L-obbligu li jissemma l-korp ta' kontroll fuq it-tikkettar tħassar. Din l-informazzjoni hija disponibbli band'oħra u l-korp jista' jinbidel. Billi t-turija tal-logo tal-IĠP saret obbligatorja mill-4 ta' Jannar 2016, l-obbligu li tinkiteb "IGP" u/jew "Indication Géographique Protégée" tneħħa wkoll. Żdiedu d-dettalji ta' kuntatt tal-Istitut Nazzjonali tal-Oriġini u l-Kwalità (Institut national de l'origine et de la qualité - INAO) bħala d-dipartiment kompetenti tal-Istat Membru, skont ir-Regolament (UE) Nru 1151/2012. Barra minn hekk, wara xi żviluppi fl-organizzazzjoni tas-settur, l-isem u d-dettalji tal-grupp ġew emendati. Id-dettalji ta' kuntatt tal-korp ta' kontroll inbidlu b'dawk tal-awtorità kompetenti ta' kontroll. L-għan ta' din l-emenda huwa li tiġi evitata l-emenda tal-Ispeċifikazzjoni tal-Prodott fil-każ li jinbidel il-korp ta' kontroll. Żdiedet tabella li tispeċifika l-punti ewlenin li għandhom jiġu kkontrollati. L-annessi għall-Ispeċifikazzjoni tal-Prodott fis-seħħ tħassru. Fil-fatt, dawn jinkludu jew dispożizzjonijiet vinkolanti dwar iż-żona ġeografika, li huma riprodotti fl-Ispeċifikazzjoni tal-Prodott, jew informazzjoni mhux vinkolanti. Klassi 1.8. Prodotti oħrajn elenkati fl-Anness I għat-Trattat (ħwawar eċċ.) Is-"Cidre de Normandie"/"Cidre normand" huwa sidru effervexxenti li ġej mill-fermentazzjoni tal-most prodott minn frott tas-sidru (tuffieħ tas-sidru jew lanġas tal-perry) frisk, prodott u maħdum fiż-żona ġeografika ddefinita. Il-most tal-frott tas-sidru jista' jkun ġej, parzjalment, minn most konċentrat diment li l-proporzjon tiegħu ma jaqbiżx l-40 % tal-volum totali tal-most użat (espress bħala most rikostitwit). L-għana tal-għamla varjata tal-imsaġar tal-frott jippermetti li jkun hemm bilanċ bejn it-tipi differenti ta' varjetajiet taż-żona ġeografika. B'aktar minn terz taż-żoni b'tuffieħ morr u ħelu-u-morr, b'aktar minn terz b'tuffieħ ħelu, u l-bqija b'tuffieħ aċiduż u qares, il-produtturi tas-sidru jistgħu jaħdmu l-frott sakemm isibu t-taħlitiet l-aktar xierqa. Is-"Cidre de Normandie"/"Cidre normand" jiġi ppreżentat fil-forma ta' xarba ċara jew imdardra, miksuba mill-fermentazzjoni tal-most estratt mit-tagħsir tal-polpa ta' frott tas-sidru biż-żieda tal-ilma jew mingħajr żieda tal-ilma. Ikun fih bżieżaq u ragħwa ħafifa. Il-kwantitajiet destinati għall-użu industrijali u għall-produzzjoni tal-prodotti komposti jistgħu jitqiegħdu fis-suq mingħajr effervexxenza. Il-kulur tas-"Cidre de Normandie"/"Cidre normand" ivarja minn isfar ċar sa oranġjo. Għandu aromi qawwija, imżewqa, l-aktar ta' frott (tuffieħ, ċitru, ħawħ, berquq...) u bilanċ tajjeb bejn it-togħma morra, qarsa u ħelwa. Il-frott li jintuża fil-produzzjoni tas-"Cidre de Normandie"/"Cidre normand" huwa frott tas-sidru. Ma jintużax frott li jittiekel. Il-frott tas-sidru jfisser it-tuffieħ u l-lanġas użat għall-produzzjoni tas-sidru li jipproduċi meraq li fih kontenut ta' tannini (polifenoli) b'mhux inqas minn 0,6 g/l ta' aċidi tanniċi totali, nattivi jew ossidizzati. Il-produzzjoni tal-frott u l-ipproċessar tiegħu f'sidru (il-produzzjoni ta' most mit-tagħsir tal-frott, il-produzzjoni tas-sidru mill-fermentazzjoni tal-most). Il-meraq tad-diffużjoni miksub bl-użu tal-ilma mhux imsaħħan, il-fermentazzjoni kiesħa jew f'temperatura ambjentali, u l-uniku kolorant użat: il-karamella. L-indikazzjoni obbligatorja tal-isem tax-xarba: "Cidre de Normandie"/"Cidre normand". Mil-lat ġeoloġiku, il-Punent tan-Normandija jagħmel parti mill-Massif Armoricain, filwaqt li l-Lvant jagħmel parti mill-baċin ta' Pariġi. In-Normandija hija kkaratterizzata minn klima moderata u umda, mingħajr nuqqas ta' ilma fis-sajf. Il-klima tan-Normandija hija klima tat-tip oċeaniku. Ix-xtiewi huma relattivament ħfief mal-kosta, iżda aktar kesħin 'il ġewwa fit-terraferma. Is-sjuf huma friski u umdi. Ix-xita hija relattivament abbondanti. Minħabba d-diversità ġeoloġika, il-pajsaġġ huwa xi ftit varjat, iżda xorta waħda limitat mill-klima moderata u umda komuni għall-pajsaġġ kollu. Minħabba f'hekk, ċerti pajsaġġi ta' mergħat u msaġar huma identiċi f'ħafna partijiet tan-Normandija. Peress li l-kundizzjonijiet naturali huma ideali, speċjalment f'dak li jirrigwarda l-ammont ta' xita, l-imsaġar tal-frott tas-sidru, li, sa mill-Medju Evu, ġejjin minn varjetajiet Spanjoli (Biscaye) infirxu fit-territorju kollu tan-Normandija. B'hekk in-Normandija saret l-ewwel masġar tal-frott tas-sidru fi Franza (tuffieħ tas-sidru u lanġas tal-perry). Il-frott użat ġej miż-żona ġeografika, li tifforma wieħed mill-baċiri storiċi u attwali ewlenin tal-produzzjoni tas-sidru fl-Ewropa, fejn żviluppa għarfien tal-produzzjoni mifrux u rikonoxxut. Il-produtturi, u aktar tard il-bdiewa u l-arboristi lokali, għażlu, tejbu u adattaw il-materjal veġetali għall-kundizzjonijiet pedoklimatiċi tan-Normandija u b'hekk waslu għal numru kbir ta' varjetajiet ta' tuffieħ tas-sidru u lanġas tal-perry li jiddistingwu ruħhom minħabba l-kontenut partikolari ta' tannin, kif ukoll l-idoneità teknoloġika speċifika. Permezz tal-kisba jew l-introduzzjoni ta' varjetajiet ġodda li huma adatti għall-kundizzjonijiet lokali ta' produzzjoni u għall-ipproċessar, dan in-numru qed ikompli jikber u jiżgura ż-żamma tal-bijodiversità u tar-riżorsa ġenetika. In-Normandija hija wkoll il-benniena ta' għarfien speċifiku dwar l-ipproċessar. Bl-istess mod, is-sidru huwa punt ta' riferiment kulinarju u storiku fin-Normandija, li huwa dejjem preżenti fil-gastronomija. Il-ħeffa li biha s-sidru nxtered mal-mogħdija taż-żmien, ġabet magħha bidliet fil-metodi ta' produzzjoni. Sa nofs is-seklu 19, is-sidru kien jiġi mmanifatturat fl-irziezet. Imbagħad, bis-saħħa taż-żieda fil-konsum, l-artiġjani u l-produtturi industrijali bdew jipproduċu din ix-xarba u kibru billi ffukaw fuq l-għarfien tal-proċessi tal-ipproċessar (it-tekniki li jiċċaraw ix-xarba, il-ħażna fil-kesħa, il-pasturizzazzjoni, il-gassifikazzjoni, eċċ.). It-tekniki tat-tagħsir mekkaniku ġabu titjib fir-rendiment tal-meraq mingħajr ma ħarbtu l-karatteristiċi speċifiċi tal-frott. Mill-bidu tas-seklu 20, bdiet tiżviluppa gradwalment il-filtrazzjoni biex tinkiseb aktar stabbiltà fis-sidru. Madwar is-snin ħamsin, il-fabbriki l-kbar tas-sidru bdew jippastorizzaw is-sidru ħelu biex itawlu l-konservazzjoni, biex iwaqqfu l-iżvilupp ta' mikroorganiżmi, u biex ikunu jistgħu jibagħtuh f'destinazzjonijiet aktar 'il bogħod b'inqas riskju. Dan l-għarfien rikonoxxut, applikat għall-materja prima użata, ippermetta l-iżvilupp tal-produzzjoni ta' sidru rinomat filwaqt li l-konsum stabbilixxa ruħu fil-wirt reġjonali, imbagħad infirex barra r-reġjun. Fin-Normandija, it-tradizzjoni tgħid li s-sigriet tal-produzzjoni tas-sidru nġieb mill-baħħara ta' Biscaye fis-seklu 6. Fil-fatt huwa biss fis-seklu 12 li l-użu tas-sidru ħa spinta reali, l-ewwel fil-widien ta' La Touques u ta' La Risle, imbagħad fil-Cotentin u finalment f'Caux. Fis-seklu 14, is-sidru beda jieħu post is-cervoise (birra tax-xgħir) u fin-Normandija beda jinbiegħ kważi l-istess ammont ta' sidru daqs l-inbid. Fis-seklu 15, wara l-gwerra ta' 100 sena, is-sidru sar ix-xarba komuni tan-Normandija t'isfel u tan-nofs. Mis-seklu 16, sar progress kbir fil-produzzjoni tas-sidru bil-wasla minn Biscaye ta' Guillaume de Dursus fil-Cotentin. Dan tejjeb il-varjetajiet ta' tuffieħ tas-sidru kkultivati. L-eżempju tiegħu ġie segwit minn barunijiet oħrajn lokali, li bdew jagħżlu u jieħdu ħsieb il-varjetajiet. Taħt Louis XIII, minħabba t-taxxi fuq l-inbejjed, il-vinji tan-Normandija kważi nqalgħu kollha; għalhekk il-kultivazzjoni tas-siġar tat-tuffieħ kompliet tiżviluppa. Il-konsum tas-sidru baqa' jiżdied. Iżda mbagħad, minħabba l-gwerer, it-taxxi u l-faqar ġenerali, l-interess fis-siġar tat-tuffieħ u fis-sidru spiċċa fil-periklu diversi drabi. Mis-seklu 18, is-sidien, il-kumpaniji agrikoli u l-Kunsill tal-Istat għaqqdu l-isforzi tagħhom biex itejbu u jħeġġu l-kultivazzjoni tas-siġar tat-tuffieħ. Fis-seklu 19, il-manifattura tas-sidru reġgħet qabdet ir-ritmu u l-konsum kiber ħafna wara l-1870. Il-produzzjoni u l-ipproċessar tas-sidru ħadu spinta kbira fis-seklu 19 u fil-bidu tas-seklu 20, tant li, sat-Tieni Gwerra Dinjija, kien hemm kumpaniji li kienu qegħdin igawdu mid-dinamika tad-distillazzjoni (il-ftuħ tal-alkoħol tal-istat, b'mod partikolari). Fis-snin għoxrin, il-produzzjoni nazzjonali tas-sidru qabżet dik tal-birra. Fis-snin tal-aqwa produzzjoni, id-départements ta' La Manche, Calvados, Seine inférieure u L'Orne kienu jaqbżu sew il-miljun ettolitru. Mis-snin għoxrin, in-Normandija hija, u se tibqa', l-aktar reġjun li jipproduċi t-tuffieħ tas-sidru. Attwalment in-Normandija tirrappreżenta kważi 45 % tal-produzzjoni totali tas-sidru fi Franza. Is-"Cidre de Normandie"/"Cidre normand" huwa magħmul minn frott speċifiku, tuffieħ tas-sidru jew lanġas tal-perry, li għandu karratteristiċi partikolari b'mod speċjali f'dak li jirrigwarda l-polifenoli u ma jinkludix il-frott li jittiekel; il-lanġas tal-perry huwa awtorizzat: tradizzjonalment huwa speċjalment minħabba l-aċidità tiegħu li jista' jsib postu f'din it-taħlita. Huwa ċar jew imdardar, b'mod partikolari skont il-grad ta' filtrazzjoni tiegħu, u jiġi f'lewn isfar ċar sa oranġjo skont il-varjetajiet ta' frott u l-proċessi użati. Is-sidru jippreżenta firxa wiesgħa ta' togħmiet, li madankollu ssib bilanċ bejn it-togħmiet tal-varjetajiet differenti tal-frott u l-ħlewwa miz-zokkor mhux iffermentat. L-effervexxenza tiegħu, ikkaratterizzata mill-irquqija tal-bżieżaq tiegħu, mhijiex aggressiva fil-ħalq. Is-"Cidre de Normandie"/"Cidre normand" igawdi minn fama kbira bbażata fuq identità reġjonali b'saħħitha u fuq l-iżvilupp ta' qasam speċifiku għar-reġjun. L-atturi lokali ilhom li żviluppaw produzzjoni tas-sidru diversifikata li l-oriġinalità tagħha ġejja mill-użu ta' frott tas-sidru, tuffieħ u xi drabi lanġas, li fin-Normandija jista' jintuża biex jibbilanċja l-aċidità tat-taħlita, u mill-wirt tal-għarfien dwar is-sidru. Il-kundizzjonijiet fiżiċi li jiffavorixxu l-kultivazzjoni tal-frott tas-sidru (u mhux tal-vinji), bi klima moderata u umda u abbundanza ta' ilma fis-sajf, għenu fl-iżvilupp tas-siġar tat-tuffieħ tas-sidru u tal-lanġas tal-perry. Huwa fin-Normandija li żviluppaw imsaġar tal-frott tas-sidru li, mill-bidu tas-seklu 20, kienu, għadhom u se jibqgħu l-akbar fi Franza, u b'hekk jagħmlu lir-reġjun il-patrija tas-siġar tal-frott tas-sidru. Il-wirt tal-għarfien meħtieġ għall-produzzjoni tas-sidru, speċjalment bir-riċerka tal-varjetajiet li fihom kontenut partikolari ta' tannin, adattati u rikonoxxuti, ippermetta l-iżvilupp ta' prodott speċifiku magħruf mal-konsumatur. It-tekniki ta' tagħsir mekkaniku, l-iċċarar qabel u wara l-fermentazzjoni, il-fermentazzjoni, l-għarfien marbut mat-taħlit wasslu biex maż-żmien jinkiseb l-aħjar mill-frott u jinżammu l-karatteristiċi speċifiċi tal-prodott. Finalment, bl-iżvilupp tal-għarfien dwar l-istabilizzazzjoni u l-konservazzjoni tas-sidru (l-ibbottiljar, il-filtrazzjoni, il-pastorizzazzjoni...) u l-adattament għat-tekniki ġodda, it-tixrid tas-sidru tan-Normandija kompla jissaħħaħ. Dawn l-elementi kollha wasslu għal produzzjoni ta' sidru ta' kwalità rikonoxxut bħala parti mill-wirt kulturali u kulinarju. Propost fit-territorju nazzjonali kollu, is-"Cidre de Normandie" ra l-konsum tiegħu joħroġ mir-reġjun, u fl-istess waqt żamm il-partikolarità reġjonali tiegħu u kabbar ir-reputazzjoni tiegħu. Mill-aspett kulturali u gastronomiku, il-konsumaturi jassoċjaw ħafna l-immaġni tas-siġar tat-tuffieħ mal-pajsaġġi tan-Normandija. B'hekk is-"Cidre de Normandie" huwa kompletament stabbilit fl-immaġinazzjoni nazzjonali u s-sidru huwa x-xarba tan-Normandija per eċċellenza. Il-ħafna "festi tas-sidru" (Barenton, Beuvron-en-Auge, Vimoutiers, Le Sap, Auffay, Forges-les-Eaux...) u l-kompetizzjonijiet tad-dewqan (is-Saint-Jean des cidres fuq livell reġjonali u kompetizzjonijiet aktar lokali, pereżempju fil-Pays de Caux) jixhdu kemm huma stabbiliti l-prodott u r-reputazzjoni tiegħu fin-Normandija. (It-tieni subparagrafu tal-Artikolu 6(1) tar-Regolament) Fil-5 ta' Frar 2019, il-Kummissjoni Ewropea ħarġet Rakkomandazzjoni għal Deċiżjoni tal-Kunsill li tawtorizza lill-Kummissjoni biex tipparteċipa f'isem l-Unjoni fin-negozjati tat-tieni protokoll addizzjonali għall-Konvenzjoni dwar iċ-Ċiberkriminalità ta' Budapest. L-Anness għar-Rakkomandazzjoni jistabilixxi d-direttivi tal-Kunsill rakkomandati biex jiġi nnegozjat il-protokoll. Dan il-protokoll għandu l-għan li jtejjeb il-kanal ta' kooperazzjoni tradizzjonali u biex jinkludi dispożizzjonijiet għal kooperazzjoni diretta bejn awtoritajiet tal-infurzar tal-liġi u fornituri ta' servizz kif ukoll dispożizzjonijiet għal aċċess dirett għal data minn awtoritajiet tal-infurzar tal-liġi. Il-KEPD jilqa' u jappoġġa b'mod attiv ir-Rakkomandazzjoni tal-Kummissjoni Ewropea biex tiġi awtorizzata tinnegozja, f'isem l-Unjoni Ewropea, t-tieni protokoll addizzjonali għall-Konvenzjoni dwar iċ-Ċiberkriminalità. Kif il-KEPD ilu jargumenta, l-UE teħtieġ arranġamenti sostenibbli għall-kondiviżjoni tad-data personali ma' pajjiżi terzi għal skopijiet ta' infurzar tal-liġi, kompatibbli b'mod sħiħ mat-Trattati tal-UE u mal-Karta tad-Drittijiet Fundamentali. Anke fl-investigazzjoni ta' każijiet domestiċi, awtoritajiet tal-infurzar tal-liġi aktar ta' spiss qed isibu lilhom infushom f'"sitwazzjonijiet ta' transfruntier" minħabba li l-informazzjoni tiġi maħżuna elettronikament f'pajjiż terz. Il-volum dejjem jikber ta' talbiet u l-volatilità tal-informazzjoni diġitali joħolqu strapazz fuq mudelli ta' kooperazzjoni eżistenti, bħall-MLATs. Il-KEPD jifhem li l-awtoritajiet jaffaċċjaw ġirja kontra l-ħin biex jiksbu d-data għall-investigazzjonijiet tagħhom u jappoġġja sforzi biex jinħolqu mudelli ta' kooperazzjoni ġodda, inklużi fil-kuntest ta' kooperazzjoni ma' pajjiżi terzi. Din l-Opinjoni għandha l-għan li tipprovdi pariri kostruttivi u objettivi lill-istituzzjonijiet tal-UE hekk kif il-Kunsill irid jipprovdi d-direttivi tiegħu qabel il-bidu ta' dan il-kompitu delikat, b'ramifikazzjonijiet wiesa'. Il-KEPD jenfażizza l-bżonn li jiġi żgurat rispett sħiħ għad-drittijiet fundamentali, inklużi l-privatezza u l-protezzjoni ta' data personali. Filwaqt li l-KEPD jirrikonoxxi li mhuwiex possibbli li jiġu replikati għal kollox it-terminoloġija u d-definizzjonijiet tad-dritt tal-Unjoni fi ftehim ma' pajjiżi terzi, s-salvagwardji għall-individwi għandhom ikunu ċari u effettivi sabiex jikkonformaw kompletament mal-liġi primarja tal-Unjoni. Il-Qorti tal-Ġustizzja tal-Unjoni Ewropea f'dawn l-aħħar snin, affermat prinċipji tal-protezzjoni tad-data inklużi l-korrettezza, l-eżattezza u r-rilevanza tal-informazzjoni, is-sorveljanza indipendenti u d-drittijiet individawli tal-individwi. Dawn il-prinċipji huma rilevanti għal korpi pubbliċi daqs kemm huma rilevanti għal kumpaniji privati u jsiru tant aktar importanti meta tikkunsidra s-sensittivita tad-data meħtieġa għal investigazzjonijiet kriminali. Ħafna salvagwardji li diġà huma maħsuba huma milqugħa, iżda għandhom jiġu rinforzati. Il-KEPD identifika tliet titjibiet prinċipali li hu jirrakomanda għad-direttivi ta' negozjati, sabiex tiġi żgurata l-konformità mal-Karta u mal-Artikolu 16 TFUE: li tiġi żgurata n-natura mandatorja tal-protokoll previst, li jiġu inklużi salvagwardji dettaljati, inkluż il-prinċipju tal-limitazzjoni tal-iskop, minħabba diversi firmatarji potenzjali, li mhux kollha huma partijiet tal-Konvenzjoni 108 jew li kkonkludew ftehim ekwivalenti għall-ftehim Umbrella bejn l-UE u l-Istati Uniti. li jiġu opposti kwalunkwe dispożizzjonijiet dwar aċċess dirett għad-data. Barra minn hekk, l-Opinjoni toffri aktar rakkomandazzjonijiet għal titjib u kjarifiki possibbli dwar id-direttivi ta' negozjati. Il-KEPD jibqa' għad-dispożizzjoni tal-istituzzjonijiet għal aktar pariri waqt in-negozjati u qabel il-finalizzazzjoni tal-protokoll. li tiġi żgurata n-natura mandatorja tal-protokoll previst, li jiġu introdotti salvagwardji dettaljati - inkluż il-prinċipju tal-limitazzjoni tal-iskop - minħabba diversi firmatarji potenzjali, li mhux kollha huma partijiet tal-Konvenzjoni 108 jew li kkonkludew ftehim ekwivalenti għall-ftehim Umbrella tal-UE u l-Istati Uniti. li jiġu opposti kwalunkwe dispożizzjonijiet dwar aċċess dirett għad-data. il-bażi legali tad-Deċiżjoni tal-Kunsill; it-trasferimenti 'l quddiem minn awtoritajiet kompetenti ta' pajjiżi terzi; id-drittijiet ta' soġġetti tad-data, b'mod partikolari d-dritt għall-informazzjoni u d-dritt ta' aċċess; il-kontroll minn awtorità indipendenti; ir-rimedju ġudizjarju u r-rimedju amministrattiv; l-offiżi kriminali koperti mill-protokoll maħsub u l-kategoriji tad-data personali; il-salvagwardji speċifiċi biex jiġi żgurat livell xieraq ta' sigurtà tad-data trasferuta; is-salvagwardji speċifiċi għall-protezzjoni tad-data minn privileġġi u immunitajiet; l-assistenza reċiproka tal-emerġenza; fil-każ ta' kooperazzjoni diretta, it-trasferiment ta' data personali, d-definizzjoni u t-tipi ta' data, u l-involviment ta' awtoritajiet oħrajn, il-possibbilità li fornituri ta' servizz li jingħataw ordni għal evidenza elettronika joġġezzjonaw fuq bażijiet speċifiċi; il-possibbiltà li jiġi sospiż il-protokoll f'każijiet ta' ksur tad-dispożizzjonijiet tiegħu u li jiġi rivedut; Brussell, it-2 ta' April 2019. Fil-5 ta' Frar 2019, il-Kummissjoni Ewropea ħarġet Rakkomandazzjoni għal Deċiżjoni tal-Kunsill li tawtorizza l-ftuħ tan-negozjati biex jiġi konkluż ftehim internazzjonali mal-Istati Uniti tal-Amerka dwar l-aċċess transfruntier għal evidenza elettronika. L-Anness għar-Rakkomandazzjoni jistabbilixxi d-direttivi tal-Kunsill biex jinnegozja l-ftehim. L-objettiv tal-ftehim propost ser ikun li tiġi indirizzata, permezz ta' regoli komuni, il-kwistjoni legali ta' aċċess għal data tal-kontenut u mhux ta' kontenut miżmuma minn fornituri ta' servizz fl-UE u fl-Istati Uniti. Il-KEPD jilqa' u jappoġġa l-objettiv tal-Kummissjoni biex jiġi konkluż ftehim dwar l-aċċess transfruntier għal evidenza elettronika mal-Istati Uniti, biex b'hekk jiġi żgurat l-għola livell ta' protezzjoni għal data personali fi trasferimenti bejn l-UE u l-Istati Uniti għal skopijiet tal-infurzar tal-liġi, u japprezza l-impenn biex jiġu introdotti salvagwardji suffiċjenti. Kif il-KEPD ilu jargumenta, l-UE teħtieġ arranġamenti sostenibbli għall-kondiviżjoni ta' data personali ma' pajjiżi terzi għal skopijiet tal-infurzar tal-liġi, li huma kompatibbli b'mod sħiħ mal-Karta tad-Drittijiet Fundamentali. Anke fl-investigazzjoni ta' każijiet domestiċi, awtoritajiet tal-infurzar tal-liġi aktar ta' spiss qed isibu lilhom infushom f'"sitwazzjonijiet transfruntiera" sempliċiment minħabba li ġie użat fornitur ta' servizz barrani u l-informazzjoni tiġi maħżuna elettronikament f'pajjiż terz. Fil-prattika, dan spiss jikkonċerna fornituri ta' servizz li huma bbażati fl-Istati Uniti minħabba d-dominanza tagħhom fis-swieq globali. Il-volum dejjem jikber ta' talbiet għal evidenza elettronika u l-volatilità tal-informazzjoni diġitali toħloq pressjoni fuq mudelli ta' kooperazzjoni eżistenti, bħall-MLATs. Il-KEPD jifhem li l-awtoritajiet jaffaċċjaw ġirja kontra l-ħin biex jiksbu d-data għall-investigazzjonijiet tagħhom u jappoġġa sforzi biex jinħolqu mudelli ta' kooperazzjoni ġodda, inklużi fil-kuntest ta' kooperazzjoni ma' pajjiżi terzi. Din l-Opinjoni għandha l-għan li tipprovdi pariri kostruttivi u objettivi hekk kif il-Kunsill irid jipprovdi d-direttivi tiegħu qabel il-bidu ta' dan il-kompitu delikat. Din tibni fuq il-każistika tal-Qorti tal-Ġustizzja tal-Unjoni Ewropea f'dawn l-aħħar snin, li affermat prinċipji tal-protezzjoni tad-data inklużi l-korrettezza, l-eżattezza u r-rilevanza tal-informazzjoni, is-sorveljanza indipendenti u d-drittijiet individawli tal-individwi. Dawn il-prinċipji huma rilevanti għall-korpi pubbliċi daqs kemm huma rilevanti għall-kumpaniji privati u jsiru tant aktar importanti meta tiġi kkunsidrata s-sensittività tad-data meħtieġa għal investigazzjonijiet kriminali. Fuq dan l-isfond, il-KEPD jixtieq jagħmel l-osservazzjonijiet li ġejjin: hu jilqa' li r-Rakkomandazzjoni diġà tinkludi salvagwardji għall-protezzjoni tad-data importanti li jinkludu l-bżonn li l-Ftehim Umbrella jsir applikabbli permezz ta' referenza, u jappoġġa l-bżonn għal ċerti salvagwardji addizzjonali kif proposti mill-Kummissjoni. minħabba riskji speċifiki li jinħolqu fil-kuntest ta' kooperazzjoni diretta bejn fornituri ta' servizz u awtoritajiet ġudizzjarji, hu jipproponi biex tiġi involuta awtorità ġudizzjarja fil-parti l-oħra għall-ftehim. hu jirrakkomanda li jiżdied l-Artikolu 16 TFUE bħala bażi ġuridika sostantiva. Barra minn hekk, l-Opinjoni toffri aktar rakkomandazzjonijiet għal titjib u kjarifiki possibbli dwar id-direttivi ta' negozjati. Il-KEPD jibqa' għad-dispożizzjoni tal-istituzzjonijiet għal aktar pariri matul in-negozjati u qabel il-finalizzazzjoni tal-ftehim UE-Stati Uniti futur. in-natura obbligatorja tal-ftehim; it-trasferimenti 'l quddiem minn awtoritajiet kompetenti tal-Istati Uniti; id-drittijiet ta' suġġetti tad-data fl-Istati Uniti, b'mod partikolari d-dritt għall-informazzjoni u d-dritt ta' aċċess; il-kontroll minn awtorità indipendenti fl-Istati Uniti; ir-rimedju ġudizjarju u r-rimedju amministrattiv fl-Istati Uniti; il-kategoriji tas-suġġetti tad-data kkonċernati; id-definizzjoni u t-tipi ta' data koperti mill-ftehim previst; l-offiżi kriminali koperti mill-ftehim previst; il-salvagwardji speċifiċi biex jiġi żgurat livell xieraq ta' sigurtà tad-data trasferita; it-tip ta' awtoritjiet li jistgħu joħorġu ordnijiet għal evidenza elettronika; il-possibbilità ta' fornituri ta' servizz b'ordni għal evidenza elettronika li joġġezzjonaw abbażi ta' raġunijiet speċifiċi. Brussell, it-2 ta' April 2019. Din in-notifika tikkonċerna l-impriżi li ġejjin: Advent International Corporation ("Advent", l-Istati Uniti tal-Amerika), Id-Diviżjoni Kummerċjali tal-Methaacrylates ta' Evonik Industries AG ("Evonik", il-Ġermanja) ("il-Kumpanija fil-Mira"). Advent takkwista, fis-sens tal-Artikolu 3(1)(b) tar-Regolament dwar l-Għaqdiet, il-kontroll ta' partijiet minn Evonik. Il-konċentrazzjoni hija mwettqa permezz ta' xiri ta' ishma u assi. Advent hija investitur ta' ekwità privata li tagħti pariri u tiġġestixxi fondi li jinvestu mad-dinja kollha. Advent għandha sehem ta' ekwità u tikkontrolla (fost l-oħrajn) il-kumpanija ta' portafoll Allnex, li hija attiva fil-manifattura u l-provvista ta' reżini tal-kisi madwar id-dinja; Il-Kumpanija fil-Mira hija ġabra ta' assi fil-Ġermanja, iċ-Ċina u l-Istati Uniti tal-Amerika ddedikati għall-manifattura u l-provvista madwar id-dinja tal-methyl methacrylate u tal-monomeri tal-bażi, taħlitiet tal-forom tal-polymethyl methacrylate, prodotti akriliċi, reżini tal-methacrylate u cyanides. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: M.9353 — Advent International Corporation/Id-Diviżjoni Kummerċjali ta' Evonik Methacrylates Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt:
Extracted from C_186_2019.html